Մելիք Եսայանը «Հայբիզնեսբանկ»-ում աշխատել է մինչև 2013թ. մարտ ամիսը որպես Տարածքային կառավարման և տեղեկատվական տեխնոլոգիաների դեպարտամենտի տնօրեն-բանկի վարչության նախագահի տեղակալ: Իր ցուցմունքում Մելիք Եսայանը պատմել է, որ 2012թ. գարնանը Սուրեն Գաբրիելյանն իր աշխատավայր է գնացել Իրանի 2 քաղաքացիների հետ, որից մեկը ներկայացել է որպես իրանական «Քիշ» բանկի նախագահ, մյուսը՝ գործարար: Նրանք ցանկություն են հայտնել համագործակցել «Հայբիզնեսբանկ»-ի հետ և թղթակցային հաշիվ բացել բանկում: Այդ հարցի քննարկման համար հրավիրել են նաև Միջազգային գործառնությունների դեպարտամենտի տնօրեն Սարգիս Իգնատոսյանին և Սպասարկման վարչության պետ Վահե Հարությունյանին: Պայմանավորվել են հաշվի բացելու համար ներկայացնել համապատասխան փաստաթղթեր: Սակայն Սարգիս Իգնատոսյանը հետագայում տեղեկացրել է, որ փաստաթղթերը թերի են եղել, ինչի պատճառով թղթակցային հաշիվ չի բացվել: